《次韵黄仲闵主簿见访游宝云诸寺》
宋代·释道潜

吾庐附曾阿，松竹蔚行路。平生土木躯，羞为折腰具。

蓼虫甘苦涩，虽死那求遇。黄香诸父贤，倾盖如有素。

相将山水行，所适得佳趣。观台深且靓，缟壁悬清句。

云巢倚空端，下览宜细顾。楼台霁雪初，碧瓦尘未涴。

篮舆指颓景，长挹还辞去。恍如山阴集，俛仰已成故。

重来竟何时，相望碧云暮。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。